Bagi siri filem, lihat Bujang Lapok (siri filem).

**Seniman Bujang Lapok** merupakan sebuah filem komedi Melayu yang diterbitkan di Singapura pada tahun 6 Julai 1961. Filem Seniman Bujang Lapok diterbitkan dalam bentuk filem hitam putih tanpa warna oleh Shaw Brothers Limited dan dibuat oleh Malay Film Productions. Masih mengekalkan muka lama termasuk teraju utamanya, filem ini telah pun mengandingkan P. Ramlee dan Saloma. Filem ini adalah siri keempat "Bujang Lapok" tetapi kali terakhir memaparkan P. Ramlee, S. Shamsuddin dan Aziz Sattar sebagai Trio Utama dalam filem. Walau bagaimanapun filem ini bukan sambungan dari siri Bujang Lapok yang terdahulu.

Filem Seniman Bujang Lapok diarah oleh pengarah P. Ramlee pada 6 Julai 1961.

Ringkasan
---------

### Plot

Filem ini mengisahkan kehidupan tiga orang bujang iaitu Ramlee, Aziz dan Sudin yang mendiami kawasan perumahan yang sesak. Hidup menganggur tanpa sebarang pekerjaan dan mata pencarian, suatu hari mereka mencuba nasib mereka sebagai pelakon filem.

Pengurus studio telah berjanji untuk memberikan peluang kepada mereka untuk berlakon sekiranya mereka boleh membuktikan bakat lakonan mereka dalam ’screen test’. Ternyata telatah dan bakat lakonan mereka telah menarik perhatian pengurus studio tersebut.

Adakah kemasyhuran yang akan dikecapi mereka sebagai bintang filem akan mengubah nasib mereka?

Cerita
------

Kisah kali ini memaparkan Bujang Lapok yang menganggur berusaha untuk mendapatkan pekerjaan. Mereka tinggal di dalam satu rumah yang besar dan dihuni bersama dengan pelbagai lapisan masyarakat yang mempunyai kerenah tersendiri.

Suatu hari, setelah melihat siar raya (iklan) bagi filem terbaru Shaw Brothers Limited, mereka mendapat ilham untuk menjadi seniman. Mereka pun bersiap-siap untuk pergi ke studio Jalan Ampas.

Di sana Pengurus Che Kemat Hassan, pengurus studio tidak menolak lamaran mereka untuk berkhidmat sebagai seniman. Mereka dibawa berjumpa dengan Pengarah Ahmad Nesfu untuk ujian skrin. 

Sakit jiwa dan bikin naik darah, itulah yang dirasai oleh Pengarah apabila menjalankan proses ujian skrin. Lain yang disuruh lain yang dibuat. Di bawah sinaran bulan purnama diganti dengan di bawah sinaran lampu minyak tanah. Suruh ikut dialog, memandai-mandai buat dialog sendiri. Macam-macam telatah yang diperlihatkan oleh trio Bujang Lapok. 

Namun begitu Pengurus amat berpuas hati walaupun Pengarah seperti tidak bersetuju. Apa pun Bujang Lapok kini sudah bergelar 'Seniman'. 

Ramlee dan Salmah bercengkerama di taman. Berkasih sambil bergurau senda. Setelah itu, Ramlee pulang ke rumah. Di rumah Sudin dan Aziz sedang giat menghafal dialog untuk esok. 

Suasana aman dan tenteram tidak pernah dialami di rumah yang penuh sesak itu. Kasihan mereka kerana sukar unutk menumpukan perhatian. Kalau si suami dan 2 orang isterinya tidak berkelahi dengan suara yang kuat, maka bunyi tiupan trompet yang sumbang dari satu bilik yang lain. Jerit pekik, bunyi motosikal, bunyi radio dan banyak lagi. 

Esoknya mereka berlakon. Oleh kerena karenah mereka yang memeningkan kepala Pengarah itu telah menyebabkan Pengarah sendiri pengsan. Apalah nasib mereka menjadi seniman. Mereka menjalani kerja dan kehidupan seperti biasa. 

Ada satu lagi masalah besar. Ramlee cintakan Salmah dan mahu berkahwin dengannya. Tetapi Ramlee tidak mempunyai wang. Sementara itu, Salmah disuruh ibunya untuk berkahwin denga Shariff Dol, seorang samseng yang kaya dan berpengaruh. 

Sedar akan saingannya yang hebat, Ramlee berusaha untuk meraih Salmah. Ramlee dan Shariff Dol berjumpa satu lawan satu. Itupun Ramlee pengsan dibelasah teruk. 

Pertunangan Salmah dan Shariff diputuskan apabila ibu Salmah mengetahui hal yang sebenar. Shariff Dol bilang, jangan menyesal Salmah. Berita ini disambut gembira oleh Ramlee. 

Sebagai rakan sebilik Ramlee, Sudin menolong dengan batu ajaibnya. Apalah nasibnya. Diharapkan $350 tetapi yang dapat cuma $5 saja daripada Pengurus Kemat Hassan.

Mujurlah Salmah mempunyai wang simpanan dan dapat menyelamatkan keadaan. Setelah puas bercengkerama mereka pun pulang. Mereka terperanjat apabila mendapati bahawa rumah mereka sedang galak dijilat api. Bagaimana apa itu bermula? Adakah ia dinyalakan orang? Terfikir oleh Salmah ia perbuatan Shariff Dol. Mereka berkumpul beramai-ramai. Kemudian mereka ke rumah Shariff Dol. 

Di rumah Shariff Dol, Ramlee telah membelasah Shariff secukup-cukupnya sehingga Shariff menyerah kalah. Tindakan Ramlee ini berikutan penemuan dompet Shariff Dol berhampiran rumah mereka. Shariff ditangkap dan diserahkan kepada pihak polis. 

Sesudah itu, Salmah membawa berita gembira buat Ramlee. Mereka boleh berkahwin kerana duit yang disangkakan terbakar sebenarnya telah selamat disimpan oleh ibunya di Pejabat Pos.

Pelakon
-------

Saloma berlakon sebagai Cik Salmah di dalam filem ini.
### Pelakon utama

* P. Ramlee sebagai Ramli
* Aziz Sattar sebagai Ajis
* S. Shamsuddin sebagai Sudin
* Saloma sebagai Cik Salmah
* Shariff Dol sebagai Sharif Dol (antagonis utama).

### Pelakon pembantu

* Ahmad Nisfu sebagai Tuan Pengarah Ahmad Nisfu
* Kemat Hassan sebagai Pengurus Malay Filem Production

### Penampilan khas

* H. M. Busra sebagai Jiran Trumpet, Kepada Ramli, Sudin dan Ajis
* M. Rafiee sebagai Jiran Motorsikal Bising, Kepada Ramli, Sudin dan Ajis
* Mariam Baharum sebagai Isteri Jiran Motosikal Bising
* Aini Jasmin sebagai Ibu Sharif Dol
* Nyong Ismail sebagai Pelakon Watak Hang Kebun
* A. Rahim sebagai Pelakon Malay Filem Production
* Ali Fiji sebagai Pelakon Malay Filem Production
* Mustarjo sebagai Pelakon Malay Filem Production
* S. Kadarisman sebagai Pelakon Malay Filem Production
* Hashimah Yon sebagai Pelakon Malay Filem Production
* S. Sudarmaji sebagai Penolong Pengarah Malay Filem Production
* Ahmad C sebagai Encik Ahmad
* Pritam Singh sebagai Encik Singh
* Leng Husin sebagai Pemborong Barang-Barang Terpakai
* Ahmad Mahmud sebagai Doktor
* M. Zain sebagai Jiran India, Kepada Ramli, Sudin dan Ajis
* Zainon Fiji sebagai Aci, Isteri Jiran India
* Kuswadinata sebagai Abang Kus, Jiran Dua Isteri, Kepada Ramli, Sudin dan Ajis
* Hartinah Zainuddin sebagai Tinah, Isteri Pertama Abg. Kus
* K. Fatimah sebagai Fatimah, Isteri Kedua Abg. Kus
* M. Babjan sebagai Penarik Beca
* Dayang Sofia sebagai Dirinya Sendiri
* Zaiton sebagai Dirinya Sendiri
* Rahayu Sudarmaji (Ayu) sebagai Ayu

### Pelakon tambahan

* Ahmad Chetty sebagai Penjual Batu Cincin

Lagu
----

* ***Menceceh Bujang Lapok*** nyanyian - **Tan Sri** **P. Ramlee, S. Shamsuddin & Datuk Aziz Sattar**
* ***Gelora*** nyanyian **Tan Sri P. Ramlee & Puan Sri Saloma**
* ***Embun Menitik*** nyanyian **Puan Sri Saloma**
* ***Senandung Kasih*** nyanyian **Tan Sri P. Ramlee & Puan Sri Saloma**

Rujukan
-------

Pautan luar
-----------

* *Seniman Bujang Lapok*  di Pangkalan Data Filem Internet (IMDb)